Τροποποιημένη πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Για την τροποποίηση της οδηγίας 92/6/ΕΟΚ του Συμβουλίου σχετικά με την εγκατάσταση και χρήση διατάξεων περιορισμού της ταχύτητας σε ορισμένες κατηγορίες οχημάτων με κινητήρα στην Κοινότητα (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

2001/0135 (COD)

Τροποποιημένη πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Για την τροποποίηση της οδηγίας 92/6/ΕΟΚ του Συμβουλίου σχετικά με την εγκατάσταση και χρήση διατάξεων περιορισμού της ταχύτητας σε ορισμένες κατηγορίες οχημάτων με κινητήρα στην Κοινότητα [1]

[1] ΕΕ C 270 E, 25.9.2001, σ. 77.

(Κείμενο που παρουσιάζει ενδιαφέρον για τον ΕΟΧ)

1. Ιστορικό

Υποβολή της πρότασης στο Ευρωπαϊκό Κοινοβούλιο και το Συμβούλιο (COM(2001) 318 - 2001/0135 (COD)) σύμφωνα με το άρθρο 71 της Συνθήκης: //

14 Ιουνίου 2001

Γνώμη της Οικονομικής και Κοινωνικής Επιτροπής: // 28 Νοεμβρίου 2001

Γνώμη του Ευρωπαϊκού Κοινοβουλίου - πρώτη ανάγνωση: // 7 Φεβρουαρίου 2002

2. Στόχοι της πρότασης

Σε συνέχεια της ανακοίνωσής της για την οδική ασφάλεια το Μάρτιο 2000 (COM(2000) 125 τελικό) και των θετικών αντιδράσεων που εκφράστηκαν στα αντίστοιχα ψηφίσματα του Ευρωπαϊκού Κοινοβουλίου και του Συμβουλίου, όπου οι διατάξεις περιορισμού της ταχύτητας χαρακτηρίζονται ως ένα από τα πλέον αποτελεσματικά μέτρα από απόψεως κόστους για την οδική ασφάλεια, η Επιτροπή προτείνει την επέκταση του πεδίου εφαρμογής της οδηγίας 92/6/EEC και ζητεί την εγκατάσταση διατάξεων περιορισμού της ταχύτητας οι οποίες θα περιορίζουν σε 90 km/h τη μέγιστη ταχύτητα για τις ελαφρύτερες κατηγορίες φορτηγών μεταξύ 3,5 και 12 τόνων (κατηγορία N2) και διατάξεων οποίες θα περιορίζουν σε 100 km/h τη μέγιστη ταχύτητα για μικρά λεωφορεία με περισσότερες από οκτώ θέσεις επιπλέον εκείνης του οδηγού και με βάρος που δεν υπερβαίνει τους 10 τόνους (κατηγορία M2 και τμήμα της κατηγορίας M3). Τα οχήματα άνω των 12 τόνων (κατηγορία N3) και τα επιβατικά οχήματα άνω των 10 τόνων (το υπόλοιπο της κατηγορίας M3) καλύπτονται ήδη από την οδηγία 92/6/EΟΚ.

Η Επιτροπή προτείνει επίσης περιορισμένη αναδρομική προσαρμογή των διατάξεων αυτών ώστε να επεκταθούν τα αποτελέσματα της εν λόγω πρότασης και να αποφευχθούν οι στρεβλώσεις στην αγορά.

3. Η γνώμη της Επιτροπής για τις τροπολογίες του Ευρωπαϊκού Κοινοβουλίου

Από τις δέκα τροπολογίες του Ευρωπαϊκού Κοινοβουλίου, η Επιτροπή δέχθηκε 2 (τροπολογίες 4, και 6), με κάποιες ίσως τυπικές ή συντακτικές τροποποιήσεις. έκανε δεκτές επί της αρχής 3 τροπολογίες (5, 7 και 10), δέχθηκε εν μέρει 1 τροπολογία (9) και απέρριψε 4 τροπολογίες (1, 2, 3, 8).

3.1. Τροπολογίες τις οποίες έκανε δεκτές η Επιτροπή

Η τροπολογία 4 παρέχει στα κράτη μέλη τη δυνατότητα να απαιτούν χαμηλότερο όριο στη διάταξη περιορισμού της ταχύτητας για οχήματα μεταφοράς επικίνδυνων εμπορευμάτων.

Η τροπολογία 6 παρέχει τη δυνατότητα ελαστικής εφαρμογής όσον αφορά τα πλέον ελαφρά οχήματα (M2. N2 μικρότερα ή ίσα των 7,5 τόνων). Η Επιτροπή κάνει δεκτή την τροπολογία ως άρθρο 4 παράγραφος 3 της τροποποιημένης οδηγίας 92/6/EΟΚ με την ακόλουθη συντακτική τροποποίηση, για να καταστούν σαφέστερες οι κατηγορίες και ο περιορισμός στο εθνικό έδαφος:

"Για περίοδο πέντε ετών από την έναρξη ισχύος της οδηγίας, τα κράτη μέλη δύνανται να εξαιρούν από την εφαρμογή των άρθρων 2 και 3 οχήματα της κατηγορίας M2 και της κατηγορίας N2 με μέγιστο βάρος που υπερβαίνει τους 3,5 τόνους αλλά είναι μικρότερο ή ίσο των 7,5 τόνων, τα οποία είναι ταξινομημένα στο έδαφός τους και δεν κυκλοφορούν στο έδαφος άλλου κράτους μέλους."

3.2. Τροπολογίες τις οποίες έκανε δεκτές η Επιτροπή κατ' αρχήν ή εν μέρει

Η τροπολογία 5 διαχωρίζει τα οχήματα που ήδη καλύπτονται από το άρθρο 4 παράγραφος 1 της τροποποιημένης οδηγίας 92/6/EΟΚ από τα οχήματα που εμπίπτουν στο διευρυμένο πεδίο εφαρμογής βάσει του άρθρου 4 παράγραφος 2. Η Επιτροπή κάνει δεκτή την τροπολογία με τις ακόλουθες τροποποιήσεις στο άρθρο 4 παράγραφος 2, οι οποίες ευθυγραμμίζουν τις ημερομηνίες με την τροπολογία 6 που έχει γίνει δεκτή και καθίσταται σαφέστερη η πρόθεση να περιοριστεί η αναδρομική προσαρμογή σε οχήματα που πληρούν τα πρότυπα εκπομπών Euro 3:

"Όσον αφορά τα οχήματα με κινητήρα της κατηγορίας M2, τα οχήματα με κινητήρα της κατηγορίας M3 με μέγιστο βάρος άνω των 5 μετρικών τόνων αλλά μικρότερο ή ίσο των 10 μετρικών τόνων και τα οχήματα της κατηγορίας N2, τα άρθρα 2 και 3 εφαρμόζονται:

σε οχήματα ταξινομημένα από [την πρώτη ημέρα του μήνα μετά το τέλος του δεύτερου έτους από την έναρξη ισχύος της παρούσας οδηγίας]

- από [την πρώτη ημέρα του μήνα μετά το τέλος του δεύτερου έτους από την έναρξη ισχύος της παρούσας οδηγίας],

σε οχήματα που συμμορφώνονται με τις οριακές τιμές της οδηγίας 88/77/EΟΚ όπως τροποποιήθηκε [2] και έχουν ταξινομηθεί μεταξύ 1 Οκτωβρίου 2001 και [της πρώτης ημέρας του μήνα μετά το τέλος του δεύτερου έτους από την έναρξη ισχύος της παρούσας οδηγίας],

[2] Οδηγία 88/77/EΟΚ του Συμβουλίου της 3 Δεκεμβρίου 1987 για την προσέγγιση των νομοθεσιών των κρατών μελών σχετικά με τα μέτρα που πρέπει να ληφθούν κατά των εκπομπών αερίων ρύπων από ντιζελοκινητήρες προοριζόμενους αν τοποθετηθούν σε οχήματα (ΕΕ L 36, 9.2.1988, σ. 33) όπως τροποποιήθηκε τελευταία από την οδηγία 2001/27/EΚ του Συμβουλίου της 10 Απριλίου 2001 για την προσαρμογή στην τεχνική πρόοδο της οδηγίας 88/77/EΟΚ του Συμβουλίου για την προσέγγιση των νομοθεσιών των κρατών μελών σχετικά με τα μέτρα που πρέπει να ληφθούν κατά των εκπομπών αερίων και σωματιδιακών ρύπων από τους κινητήρες ανάφλεξης με συμπίεση που χρησιμοποιούνται σε οχήματα, καθώς και κατά των εκπομπών αερίων ρύπων από κινητήρες επιβαλλόμενης ανάφλεξης που τροφοδοτούνται με φυσικό αέριο ή υγραέριο και χρησιμοποιούνται σε οχήματα (Κείμενο που παρουσιάζει ενδιαφέρον για τον ΕΟΧ) (ΕΕ L 107, 18.4.2001, σ. 10)

- από [την πρώτη ημέρα του μήνα μετά το τέλος του τρίτου έτους από την έναρξη ισχύος της παρούσας οδηγίας] το αργότερο, στην περίπτωση οχημάτων που χρησιμοποιούνται τόσο σε εγχώριες όσο και σε διεθνείς μεταφορές,

- από [την πρώτη ημέρα του μήνα μετά το τέλος του τέταρτου έτους από την έναρξη ισχύος της παρούσας οδηγίας] το αργότερο, στην περίπτωση οχημάτων που χρησιμοποιούνται αποκλειστικά σε εγχώριες μεταφορές."

Η τροπολογία 7 παρέχει τη δυνατότητα να εξακολουθήσουν να χρησιμοποιούνται εθνικά πρότυπα κατά την έγκριση διατάξεων περιορισμού της ταχύτητας πριν από την έναρξη ισχύος της οδηγίας. Η Επιτροπή την αποδέχεται με αλλαγή της ημερομηνίας ώστε να υπάρξει ευθυγράμμιση με άλλες ημερομηνίες:

"Οι διατάξεις περιορισμού της ταχύτητας στα άρθρα 2 και 3 πρέπει να πληρούν τις τεχνικές προδιαγραφές του παραρτήματος της οδηγίας 92/24/ΕΟΚ του Συμβουλίου [3]. Ωστόσο, όλα τα οχήματα που καλύπτονται από την εν λόγω οδηγία και τα οποία έχουν ταξινομηθεί πριν από [την πρώτη ημέρα του μήνα μετά το τέλος του δεύτερου έτους από την έναρξη ισχύος της παρούσας οδηγίας] μπορούν να εξακολουθήσουν να φέρουν διατάξεις περιορισμού τις ταχύτητας οι οποίες πληρούν τα τεχνικά πρότυπα τα οποία έχουν θέσει οι αρμόδιες εθνικές αρχές."

[3] Οδηγία 92/24/ΕΟΚ του Συμβουλίου της 31 Μαρτίου 1992 σχετικά με τις συσκευές περιορισμού της ταχύτητας ή άλλα συναφή συστήματα περιορισμού της ταχύτητας ορισμένων κατηγοριών οχημάτων με κινητήρα (ΕΕ L 129, 14.5.1992, σ. 154)

Η τροπολογία 10 αφορά την ημερομηνία εφαρμογής της οδηγίας από τα κράτη μέλη. Η Επιτροπή την κάνει δεκτή με την ευθυγράμμιση της ημερομηνίας αυτής με άλλες ημερομηνίες:

"Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο μέχρι [την πρώτη ημέρα του μήνα μετά το τέλος του δεύτερου έτους από την έναρξη ισχύος της παρούσας οδηγίας]. Ενημερώνουν αμέσως σχετικά την Επιτροπή."

Η τροπολογία 9 αφορά την υποβολή, 18 μήνες μετά την έναρξη ισχύος της οδηγίας, έκθεσης της Επιτροπής για τα ευφυή συστήματα προσαρμογής της ταχύτητας - Intelligent Speed Management (ISA) - και τις διατάξεις περιορισμού της ταχύτητας . Η Επιτροπή μπορεί να κάνει δεκτή μελέτη στο πλαίσιο της οδικής ασφάλειας με ορίζοντα το 2010, αλλά όχι ως χωριστή έκθεση λαμβάνοντας υπόψη ότι σε κάθε περίπτωση μια περίοδος 18 μηνών δεν είναι αρκετή για οιαδήποτε ουσιαστική αξιολόγηση. Κατά συνέπεια, η Επιτροπή αποδέχεται ένα νέο άρθρο 6α με την εξής μορφή:

"Στο πλαίσιο του προγράμματος οδικής ασφάλειας για την περίοδο 2002-2010, η Επιτροπή θα αξιολογήσει τις επιπτώσεις στην οδική ασφάλεια και την οδική κυκλοφορία από την προσαρμογή στα όρια ταχύτητας που ορίζει η παρούσα οδηγία των διατάξεων περιορισμού της ταχύτητας που χρησιμοποιούνται σε οχήματα της κατηγορίας M2 και της κατηγορίας N2 με μέγιστη μάζα μη υπερβαίνουσα τους 7,5 τόνους.

Εφόσον κριθεί αναγκαίο, η Επιτροπή θ υποβάλει τις ενδεδειγμένες προτάσεις."

3.3. Τροπολογίες τις οποίες δεν έκανε δεκτές η Επιτροπή

Η Επιτροπή δεν μπορεί να δεχθεί τις τροπολογίες 1, 2 και 3, επειδή δεν καθιστούν σαφέστερο το κείμενο.

Η Επιτροπή δεν μπορεί να δεχθεί την τροπολογία 8 με την οποία επιτρέπεται χρονικά περιορισμένη υπέρβαση του ορίου ταχύτητας. Η Επιτροπή θεωρεί ότι μια τέτοιου είδους υπέρβαση είναι τεχνικά ανέφικτη και καθιστά δυσχερέστερη την επιβολή της προτεινόμενης διάταξης.

4. Τροποποιημένη πρόταση

Έχοντας υπόψη το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της σύμφωνα με τα ανωτέρω.